U-I-152/13
Natisni
Opravilna št.:
U-I-152/13
Datum odločitve:
13. 6. 2013
ECLI:
ECLI:SI:USRS:2013:U.I.152.13
Akt:
Zakon o spremembi in dopolnitvah Zakona o sistemu plač v javnem sektorju (Uradni list RS, št. 46/13) (ZSPJS)
Izrek:
Zahteva za oceno ustavnosti Zakona o spremembi in dopolnitvah Zakona o sistemu plač v javnem sektorju (Uradni list RS, št. 46/13) se zavrže.
Evidenčni stavek:
Ustavno sodišče zahtevo zavrže, če predlagatelj ne izkaže ogroženosti pravic delavcev.
Geslo:
1.5.51.1.1 - Ustavno sodstvo - Odločbe - Vrste odločitev Ustavnega sodišča - V postopku abstraktne presoje - Zavrženje zahteve.
1.2.51.3.6 - Ustavno sodstvo - Vrste vlog - Aktivna legitimacija v postopku pred Ustavnim sodiščem - Predlagatelj - Reprezentativni sindikat za območje države.
Pravna podlaga:
Člen 23.a.1.11, Zakon o Ustavnem sodišču [ZUstS]
Opomba:
Vrsta zadeve:
ocena ustavnosti in zakonitosti predpisov in drugih splošnih aktov
Vrsta akta:
zakon
Vlagatelj:
Sindikat vojakov Slovenije, Slovenska Bistrica
Datum vloge:
30. 5. 2013
Vrsta odločitve:
sklep
Vrsta rešitve:
zavrženje
Dokument:
US30154
Dokument v PDF obliki:
U-I-152-13.pdf
138 KB
Prenesite datoteko
U-I-152/13-6
13. 6. 2013
SKLEP
Ustavno sodišče je v postopku za oceno ustavnosti, začetem z zahtevo Sindikata vojakov Slovenije, Slovenska Bistrica, ki ga zastopa predsednik Gvido Novak, na seji 13. junija 2013
sklenilo:
Zahteva za oceno ustavnosti Zakona o spremembi in dopolnitvah Zakona o sistemu plač v javnem sektorju (Uradni list RS, št. 46/13) se zavrže.
OBRAZLOŽITEV
1. Predlagatelj zatrjuje protiustavnost postopka sprejemanja Zakona o spremembi in dopolnitvah Zakona o sistemu plač v javnem sektorju (v nadaljevanju ZSPJS-R). Zakonodajalec naj ne bi spoštoval postopka posvetovanja iz tretjega in petega odstavka 26. člena Zakona o javnih  uslužbencih (Uradni list RS, št. 63/07 – uradno prečiščeno besedilo in 65/08 –ZJU). Zato naj bi bili kršeni pravici zaposlenih v Slovenski vojski do soodločanja iz 75. člena Ustave in do zakonitega delovanja državnih organov oziroma nosilcev javnih pooblastil iz četrtega odstavka 153. člena Ustave
2. Po tretjem odstavku 21. člena Zakona o ustavnem sodišču (Uradni list RS, št. 64/07 – uradno prečiščeno besedilo in 109/12 – v nadaljevanju ZUstS) odloča Ustavno sodišče tudi o ustavnosti postopka, po katerem je bil zakon sprejet. Ta postopek lahko na podlagi enajste alineje prvega odstavka 23.a člena ZUstS z zahtevo začne tudi reprezentativni sindikat za območje države za posamezno dejavnost ali poklic, vendar le, če so ogrožene pravice delavcev.
3. Predlagatelj zatrjuje neskladnost izpodbijanih določb s 75. členom in s četrtim odstavkom 153. člena Ustave. Iz 75. člena Ustave izhaja pravica delavcev, da sodelujejo pri upravljanju v gospodarskih organizacijah in zavodih na način in pod pogoji, ki jih določa zakon. Naslovniki te ustavne določbe so torej delavci v gospodarskih družbah in v zavodih, in ne javni uslužbenci v organih državne uprave.[1] Prav tako je z vidika ustavnosti postopka sprejemanja zakona brezpredmeten četrti odstavek 153. člena Ustave, ki zagotavlja načelo zakonitosti delovanja državnih organov pri njihovih materialnih dejanjih oziroma pri izdajanju posamičnih pravnih aktov. Položaj javnih uslužbencev z vidika ustavnosti postopka sprejemanja zakona zato sploh ne more biti varovan z navedenimi določbami Ustave. Poleg tega pa navedeni ustavni določbi ne urejata pravice javnih uslužbencev do sodelovanja v zakonodajnem postopku. Zato tudi v tem pogledu ne morejo biti varovane pravice predlagateljevih članov. Ustavno sodišče zato razlogov, s katerimi predlagatelj utemeljuje ogroženost pravic delavcev, ni preizkušalo.
4. Ker ni izkazana procesna predpostavka iz enajste alineje prvega odstavka 23.a člena ZUstS, je Ustavno sodišče zahtevo zavrglo.
5. Ustavno sodišče je sprejelo ta sklep na podlagi prvega odstavka 25. člena ZUstS in prve alineje tretjega odstavka 46. člena Poslovnika Ustavnega sodišča (Uradni list RS, št. 86/07, 54/10 in 56/11) v sestavi:  predsednik dr. Ernest Petrič ter sodnice in sodniki dr. Mitja Deisinger, dr. Dunja Jadek Pensa, mag. Marta Klampfer, dr. Etelka Korpič – Horvat, mag. Miroslav Mozetič, Jasna Pogačar, dr. Jadranka Sovdat in Jan Zobec. Sklep je sprejelo z osmimi glasovi proti enemu. Proti je glasovala sodnica Klampfer.
dr. Ernest Petrič
Predsednik
Opomba:
[1] Glej M. Blaha v: L. Šturm (ur.), Komentar Ustave Republike Slovenije, Fakulteta za podiplomske državne in evropske študije, Ljubljana 2002, str. 744.